By Rabilu Abubakar, Gombe | Publish Date: May 18 2018 2:00AMWani kuma ya kashe matarsa don ta ki komawa gidansa
Musa Kamson da matarsa Binta a hannun ‘yan sandan Gombe
Ana zargin wani magidanci mai shekara 33 mai suna Musa Kamson da ke zaune a kauyen Mai-Tunku da ke Dadiya a yankin Bambam ta karamar Hukumar Balanga a Jihar Gombe da kashe tsohon mijin matarsa mai suna Samny ta hanyar sassara shi da adda bisa zargin yana kwartanci da matar tasa.
Da yake shaida wa wakilinmu yadda lamarin ya faru a hedkwatar ’yan sandan jihar, Musa Kamson, ya ce ya kama marigayin ne a kan matarsa mai suna Binta Musa a wani a lokacin da ta je gonar gyada ita da ’ya’yansa.
Ya ce idan matarsa ta je daji da ’ya’yan suna komawa gida da karfe goma na safe, a ranar da lamarin zai faru sai ’ya’yan kadai suka koma gida ba mahaifiyarsu. Shi ne ya tambaye su ina mamarsu sai suka ce tana daji. A cewarsa tunda safe shi kwarton ya tare ta ya ce su hadu da karfe 11 a gindin wani dutse, kuma wannan alkawarin ne ya sa ba ta koma gida ba tana jiran lokacin alkawarinsu da kwartonta.
Musa Kamson, ya kara da cewa yana zaune a gida yana lura ya ga ta inda zai hango dawowarta sai ya hango kwarton ya wuce, can ita ma sai ga ta tana binsa a baya kusa- da-kusa tana haurawa gindin dutsen, “Shi ne sai na dauki adda na bi su, ina isa inda suke sai na tarar suna lalata da juna, shi ne kawai na kashe kwarton,” inji shi.
Ya ce da ya kashe kwarton sai ya kai kansa ga ’yan sanda ya gaya musu cewa ya kashe kwarton da ya kama yana lalata da matarsa a daji.
Ita ma Binta Musa mai shekara 25, kuma tsohuwar matar marigayi Samny da mijinta Musa Kamson ya kashe, wadda ’yar kauyen Mai Tunku ce ta tabbatar wa Aminiya cewa babu shakka mijinta ya kama ta a daji suna hira a gona, shi ne ganin su tare ya sari tsohon mijin nata wanda hakan ya yi sanadiyar mutuwarsa.
Ta ce da mijinta ya kashe wanda suke tare sai ta tafi gida ta je ta fadi abin da ya faru shi ne aka sako ta a gaba ta je ta nuna gawar wanda aka kashe din.
Binta Musa, ta ce ta taba auren Samny amma sun rabu bai wuce wata daya ba, sai dai har suka rabu ba su haihu da shi ba.
Har ila yau ’yan sandan sun kama wani matashi mai suna Zakariya Abbas mazaunin kauyen Kidda da ke karamar Hukumar Yamaltu Deba bisa zarginsa da kashe tsohuwar matarsa mai suna Ruth saboda ta ki amincewa ta koma gidansa.
Zakariya ya ce yana son matarsa amma iyayenta sun hana ta ta koma gidansa shi kuma yana ganin ta ba zai iya hakuri ba shi ne kawai ya ga gara ya kashe ta ya huta, sai ya bi ta makaranta domin daliba ce a Kwalejin Ilimin ta Tarayya (FCE-T) da ke Gombe, ya je dakin kwanan dalibai ya kashe ta.
Ruth ’yar asalin kauyen Daben Fulani ne a yankin karamar Hukumar Yamaltu Deba da ke jihar.
Yanzu dai Musa Kamson da matarsa Binta da sauran wadanda ake zargi da aikata sauran laifuffuka suna hannun ’yan sanda ana gudanar bincike kafin a tura su kotu don yanke musu hukunci.